Калі зрабіць даслоўны пераклад з ангельскай, то гэта – “жоўтаваллёвы доўгі кіпцюр” Macronyx croceus (згадзіцеся, амаль як індзейскае імя), а адносіцца ён да шпаковых свірстуноў! Ну, тое, што гэта ўсё ж свірстун, я здагадаўся адразу, а вось пра шпаковага даведаўся крыху пазней, з Інтэрнэту. Спадабаўся ён мне з першага погляду – прыгожы, фотагенічны, пластычны, зусім не асцярожны і з задавальненнем пазіруе перад камерай. А знайсці Кіпцюра зусім нескладана – шукайце ў саванне адносна вільготны ўчастак з зялёнай травой, пажадана яшчэ, каб непадалеку пасліся зебры альбо гну, і ён ваш!